Վիեննայի ճարտարապետության կենտրոն

Վիեննայի ճարտարապետական կենտրոն (գերմ.՝Architekturzentrum Wien, հապավված՝ Az W), թանգարան Վիեննայի Թանգարանային թաղամասում՝ Museumsquartier-ում։ Համարվում է թեմատիկ ցուցահանդեսների, այլ միջոցառումների կազմակերպման, ճարտարապետական  ուսումնասիրությունների, մասնավորապես՝ 20-րդ և 21-րդ դարերի ճարտարապետության և քաղաքային դիզայնի թեմաներով հետազոտությունների իրականացման կենտրոն։ Հանդիսանում է Ավստրիայի ազգային ճարտարապետության թանգարանը։

Գործունեությունը
Թանգարանի սրահներում մշտապես գործող,  "a_schau. Österreichische Architektur im 20. und 21. Jahrhundert" խորագիրը կրող ցուցահանդեսը ցուցադրում է Ավստրիայի ճարտարապետության պատմությունը 1850 թվականից մինչև մեր օրերը։ Հաճախակի կազմակերպվում են նաև ժամանակավոր ցուցահանդեսներ՝ նվիրված արդի ճարտարապետությանը և նրա զարգացման հեռանկարներին։

Կազմակերպվող ցուցահանդեսների, մյուս միջոցառումների, թանգարանի ողջ գործունեության միջով կարմիր թելի պես անցնում է այն գաղափարը, որ ճարտարապետությունը արվեստ է, մշակութային ու գիտական ճյուղ, ամենօրյա, առօրյա երևույթ և համալիր մի գործընթաց։ Իսկ թանգարանային միջոցառումները ներառում են մասնագիտական պրեզենտացիաներ, շնորհահանդեսներ, սեմինարներ, գիտաժողովներ, գիտարշավներ, երեխաների խմբակային պարապմունքներ, workshop-եր, գրքերի, ամսագրերի և այլ նյութերի հրատարակումներ և, իհակե, Վիեննայի ամենամյա ճարտարապետական համաժողովի անցկացում։ Թանգարանում գործում է համբավավոր սրճարան-ռեստորան, որն աչքի է ընկնում նաև իր ներքին դիզայնով։

Թանգարանի վավերագրերի ու հետազոտությունների բաժնին կից գործում է շուրջ 27 հազար անուն թեմատիկ գրվածքներով մասնագիտական, ինքնասպասարկումով գրադարան, որն ունի նաև ճարտարապետական տվյալների հարուստ առցանց բազա և բառարաններ (Architektur Archiv Austria և online-Architektenlexikon), ինչպես նաև 20-րդ և 21-րդ դարերի ճարտարապետությանը վերաբերող նյութերի արխիվ ու հարուստ այլ հավաքածուներ։

Պատմություն 
Կենտրոնը հիմնադրվել է 1993 թվականին որպես շահույթ չհետապնդող կազմակերպություն։ Համագործակցելով Ավստրիայի կառավարության և Վիեննայի քաղաքային իշխանությունների, մասնավորապես՝ կրթության, արվեստի ու մշակույթի դաշնային նախարարության և քաղաքապետարանի մշակույթի ու քաղաքի զարգացման բաժինների հետ՝ կենտրոնը տարեցտարի աճել է, զարգացել, ընդլայնել իր գործունեությունն ու ընդարձակվել։ Ութ տարի գործել է ժամանակավոր ցուցադրավայրերում և միայն 2001 թվականին վերջապես տեղավորվել ներկայիս շուրջ հազար քառակուսի մետր ցուցադրման մակերես ապահովող, գեղեցիկ ու հարմարավետ շենքում, որտեղ գործելու առաջին տասնհինգ տարում կազմակերպել է ավելի քան 150 ցուցահանդես, 300 այլ միջոցառումներ, ճարտարապետական 600 գիտարշավներ։

Գրականություն 
 www.azw.at - oficjalna strona internetowa
 opisy do wystawy a-schau - Österreichische Architektur im 20. und 21. Jahrhundert, Architekturzentrum Wien, 2009-2010
 Wien (plan miasta 1:25.000), wyd. Freytag&Berndt, Wiedeń,

Ծանոթագրություններ

Արտաքին հղումներ 
 Home page in English.
 Offizielle Website

Վիեննայի թանգարաններ
Ճարտարապետության թանգարաններ
1993 հիմնադրումներ Ավստրիայում